《送姜子谦丞於潜》
宋代·袁燮

磻溪有君子，玉壶贮寒冰。
一朝辞旧隐，去为畿邑丞。
畿邑天下剧，赞府须贤能。
才刃肯尝试，心源先自澄。
古来人中杰，进德如川增。
规模百年后，感慨中夜兴。
终焉不碌碌，泰华高崚嶒。
君侯资敏达，而以古自绳。
嗜书殆成痴，几载鸡窗灯。
词场贾余勇，先取蝥弧登。
成功不自伐，得善勤服膺。
筌蹄宁复顾，堂奥从今升。
时哉佐裁决，行矣蜚声称。
吾民久憔悴，德政先哀矜。
宁书考下下，莫忘心兢兢。
俯仰无愧怍，正直神所凭。
相期志远大，可但观飞腾。
久要忽语别，惨戚不自胜。
我无锦绣段，何以赠良朋。
一言布心腹，旧贯古所仍。

作者简介：（1144—1224）庆元府鄞县人，字和叔，号絜斋。师事陆九渊。孝宗淳熙八年进士。调江阴尉。浙西大饥，前往赈恤有方。宁宗即位，为太学正。庆元党禁起，以论去。召为都官郎官，迁司封郎官、国子祭酒。后为礼部侍郎。与丞相史弥远争议和事，被劾罢。起知温州，进直学士。卒谥正献。有《絜斋集》、《絜斋家塾书钞》等。